《送赵承之秘监出守南阳》
宋代·韩驹

繁台十月寒飕飗，置酒共祖南阳侯。九士一客相献酬，皆言南阳山水幽。

菊泉酿酒不论石，土酥醍醐出肥牛。使君楼前橘柚古，丞相堂下蒲莲稠。

夜燃蜡炬宾醉舞，春风攲眠百花洲。各持一觞劝公饮，此行乐矣公何求。

我独倚杖商声讴，此公人间第一流。方今群贤从法驾，金狨塞路嘶骅骝。

独令此公守一州，临分慷慨泪莫收。南阳南阳乐复乐，归来归来无久留。

作者简介：韩驹（1080～1135）北宋末南宋初江西诗派诗人，诗论家。字子苍，号牟阳，学者称他陵阳先生。陵阳仙井（治今四川仁寿）人。少时以诗为苏辙所赏。徽宗政和初，召试舍人院，赐进士出身，除秘书省正字，因被指为苏轼之党谪降，后复召为著作郎，校正御前文籍。宣和五年（1123）除秘书少监，六年，迁中书舍人兼修国史。高宗立，知江州。绍兴五年（1135）卒。写诗讲究韵律，锤字炼句，追求来历典故，写有一些反映现实生活的佳作，有《陵阳集》四卷，今存。